Odločba Sveta

z dne 30. septembra 2002

o sprejetju posebnega programa za raziskave in izobraževanje, ki ga Skupno raziskovalno središče izvede z neposrednimi ukrepi za Evropsko skupnost za atomsko energijo (2002–2006)

(2002/838/Euratom)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti za atomsko energijo in zlasti prvega odstavka člena 7 Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ob upoštevanju mnenja Ekonomsko-socialnega odbora [3],

ob upoštevanju naslednjega:

(1) S Sklepom št. 2002/668/Euratom je Svet sprejel Šesti okvirni program Evropske skupnosti za atomsko energijo (Euratom) za jedrske raziskave in izobraževalne dejavnosti, ki ima za cilj tudi oblikovanje Evropskega raziskovalnega prostora (2002–2006) [4] (v nadaljnjem besedilu "okvirni program"), in ki ga je treba izvesti v obliki programa/ov raziskovanja in izobraževanja, sestavljenih v skladu s členom 7 Pogodbe, ki definira podrobna pravila za izvedbo, določa trajanje ter predvideva nujno potrebna sredstva.

(2) Pravila glede udeležbe podjetij, raziskovalnih središč in univerz ter pravila razširjanja raziskovalnih rezultatov okvirnega programa je treba uporabljati tudi za ta program.

(3) Pri izvajanju tega programa je treba dati poudarek pospeševanju mobilnosti in izobraževanju raziskovalcev ter inovativnosti v Skupnosti.

(4) Za namen izvedbe okvirnega programa bi se morda bilo primerno udejstvovati v dejavnostih mednarodnega sodelovanja, zlasti na podlagi poglavja 10 Pogodbe, s tretjimi državami in mednarodnimi organizacijami. V tej zvezi si bo Skupno raziskovalno središče (SRS) prizadevalo zastopati vse interese Skupnosti in njenih držav članic ter na najboljši način izkoristilo mreže, s katerimi upravlja.

(5) Pri izvajanju tega programa je treba posebno pozornost posvetiti državam kandidatkam. SRS bo pripravilo ustrezne dejavnosti za izobraževanje na področju jedrske varnosti in zaščitnih ukrepov, vključno z ukrepi za nadzor nad nedovoljenim prometom jedrskih materialov.

(6) SRS sodeluje v evropskih mrežah za varnost jedrskih reaktorjev, ki imajo za cilj izboljšanje različnih varnostnih praks in pristopov, in bo na ta način prispeval k podobnemu procesu v državah kandidatkah.

(7) Raziskovalne dejavnosti, ki se izvajajo v okviru tega programa, morajo spoštovati temeljna etična načela, vključujoč tista, navedena v členu 6 Pogodbe o Evropski uniji in Listini temeljnih pravic Evropske skupnosti, kot tudi nujnost upoštevanja javne sprejemljivosti teh dejavnosti.

(8) Sledeč dokumentu Komisije "Ženske in znanost" ter resolucij Sveta z dne 20. maja 1999 [5] in 26. junija 2001 [6] kot tudi resolucije Evropskega parlamenta z dne 3. februarja 2000 [7] se v zvezi s to temo izvaja akcijski načrt za okrepitev in povečanje vloge žensk v znanosti in raziskavah v Evropi, ki bi moral zagotoviti spoštovanje enakih možnosti ne glede na spol.

(9) Ta program se mora izvajati dinamično, učinkovito in pregledno ob upoštevanju ustreznih potreb uporabnikov SRS in politik Skupnosti kot tudi z oziroma na cilj varovanja finančnih interesov Skupnosti. Raziskovalne dejavnosti, ki se izvajajo v njegovem okviru, se morajo prilagoditi, če je to primerno, tem potrebam ter znanstvenemu in tehnološkemu razvoju.

(10) SRS bo nadaljevalo izpolnjevanje zahtev politik Skupnosti, kot jih izražajo njegovi uporabniki; zaradi uspešnega opravljanja te naloge bo vzdrževalo primerno ravnotežje z raziskovalnimi dejavnostmi, ki so potrebne za dosego znanstvene odličnosti.

(11) SRS bi moralo izvesti dejavnosti raziskovanja in izobraževanja, ki se izvajajo z neposrednim ukrepom, zlasti naloge, ki so Komisiji zaupane s Pogodbo. Komisija bi morala prevzeti naloge, ki so ji naložene na področju jedrske cepitve, uporabljajoč o strokovno znanje in izkušnje SRS.

(12) SRS bi moralo učinkovito opravljati dejavnosti na področju prenosa inovativnosti in tehnologije.

(13) Pri izvajanju tega programa bi se morala Komisija posvetovati s Svetom guvernerjev SRS v skladu z zadevnimi določbami Sklepa Komisije 96/282/Euratom z dne 10. aprila 1996 o reorganizaciji SRS [8].

(14) Komisija bi morala pravočasno pripraviti neodvisno oceno, ki jo je treba opraviti v zvezi z dejavnostmi, izvedenimi na področjih tega programa. Tako ocenitev se mora izvesti v duhu odprtosti in ob upoštevanju vseh zadevnih udeležencev.

(15) Opravljeno je posvetovanje z Znanstveno-strokovnim odborom o znanstveni in tehnološki vsebini tega posebnega programa.

(16) Opravljeno je posvetovanje s Svetom guvernerjev o znanstveni in tehnološki vsebini tega programa –

SPREJEL NASLEDNJO ODLOČBO:

Člen 1

1. V skladu s Sklepom 2002/668/Euratom o okvirnem programu 2002–2006 (v nadaljnjem besedilu "okvirni program") je sprejet posebni program, ki se nanaša na neposredni ukrep za dejavnosti raziskovanja in izobraževanja, ki ga izvede SRS (v nadaljnjem besedilu "posebni program"), za obdobje od 30. septembra 2002 do 31. decembra 2006.

2. Cilji ter znanstvene in tehnološke prioritete posebnega programa so navedene v Prilogi I.

Člen 2

V skladu s Prilogo II k [Sklep 2002/668/Euratom] okvirnemu programu znaša znesek, predviden za izvedbo posebnega programa, 290 milijonov evrov. Okvirna razdelitev tega zneska je podana v Prilogi II k tej odločbi.

Člen 3

1. Za izvedbo posebnega programa je odgovorna Komisija.

2. Posebni program se izvaja v skladu s posebnimi pravili, določenimi v Prilogi III.

Člen 4

1. Komisija sestavi delovni program za izvedbo posebnega programa, ki je dostopen vsem zainteresiranim strankam in podrobno navaja cilje ter znanstvene in tehnološke prioritete, časovnico izvedbe kot tudi načine izvedbe.

2. Delovni program upošteva ustrezne raziskovalne dejavnosti, ki jih izvajajo države članice, pridružene države, evropske in mednarodne organizacije. Če je to primerno, se posodobi.

Člen 5

1. Za namene izvedbe posebnega programa se Komisija posvetuje s Svetom guvernerjev SRS v skladu s Sklepom Komisije 96/282/Euratom.

2. Komisija redno obvešča Svet guvernerjev o izvajanju tega posebnega programa.

Člen 6

1. Komisija redno poroča o splošnem napredovanju pri izvajanju posebnega programa v skladu s členom 4 okvirnega programa.

2. Komisija pripravi neodvisno oceno, opredeljeno v členu 5 okvirnega programa, ki jo je treba izvesti v zvezi z dejavnostmi, opravljenimi na področjih v okviru posebnega programa.

Člen 7

Komisija lahko zahteva od SRS, da na podlagi merila vzajemne koristi izvede projekte s pravnimi osebami s sedežem v tretjih državah, kadar to učinkovito prispeva k izvedbi neposrednih ukrepov.

Člen 8

Ta odločba je naslovljena na države članice.

V Bruslju, 30. septembra 2002

Za Svet

Predsednik

B. Bendtsen

[1] UL C 181 E, 30.7.2002, str. 132.

[2] Mnenje, podano dne 13. junija 2002 (še ni objavljeno v Uradnem listu).

[3] UL C 221, 17.9.2002, str. 97.

[4] UL L 232, 29.8.2002, str. 34.

[5] UL C 201, 16.7.1999, str. 1.

[6] UL C 199, 14.7.2001, str. 1.

[7] UL C 309, 27.10.2000, str. 57.

[8] UL L 107, 30.4.1996, str. 12.

--------------------------------------------------

PRILOGA I

ZNANSTVENI IN TEHNOLOŠKI CILJI TER SPLOŠNA ZASNOVA UKREPOV

1. Uvod

Skupno raziskovalno središče (SRS) izvaja svoje poslanstvo, da bi zagotovilo na naročnika usmerjeno znanstveno in tehnološko podporo za zasnovo, razvijanje, izvajanje ter spremljanje politik Evropske unije. Prispeva k skupnemu interesu držav članic, medtem ko je neodvisno od posebnih interesov, zasebnih ali državnih.

Prispevek SRS k okvirnemu programu 2002-2006 vključuje priporočila zadnjih vrednotenj SRS in zahteve, ki izhajajo iz reforme Komisije. Vključuje zlasti:

- okrepljeno usmerjenost na uporabnika,

- dejavnosti v mrežah za ustvarjanje obsežnega temeljnega znanja in, v duhu Evropskega raziskovalnega prostora (ERP), zbliževanje laboratorijev, industrij ter zakonodajalcev držav članic na področju znanstveno-tehnološke podpore, ki je na voljo politikam Evropske unije,

- koncentracijo dejavnosti v zvezi z izbranimi temami, vključno z izobraževanjem raziskovalcev zaradi ohranjanja jedrskega strokovnega znanja in izkušenj v Evropski uniji in njenih pridruženih državah članicah.

Koordinacija bo zagotovljena s posrednimi ukrepi v okviru posebnega programa Euratom.

To je odgovor na jasno izražene potrebe in zahteve, zlasti v službah Komisije, ki so že opredeljene in ki se dopolnjujejo v okviru sistematičnih in rednih stikov [1].

V obsegu svoje pristojnosti bo prispevek SRS imel za cilj ustvarjanje sinergije z zadevnimi tematskimi prioritetami v drugih posebnih programih, zlasti z udeležbo v posrednem ukrepanju z namenom dodajanja vrednosti, če je to primerno, k opravljenemu delu (npr. s primerjavo in vrednotenjem testov in metod ali z integracijo rezultatov za namene oblikovanja politik).

2. Vsebina programa

2.1 Motivacija

Dejavnosti SRS na jedrskem področju imajo za cilj podpreti zadevne politike Skupnosti in posebne obveznosti iz Pogodbe, ki so poverjene Komisiji. Jedrska energija oskrbuje Skupnost s približno tretjino električne energije in je še vedno potrebna pazljivost, da bi zagotovili stalnost izjemnega varnostnega priporočila Skupnosti, vztrajali s prizadevanji za preprečevanje širjenja ter učinkovito upravljali predelavo in dolgoročno shranjevanje odpadkov. Širitev Unije skupaj s potrebo po varnih materialih, ki izhaja iz procesa razoroževanja ali pojava novega tehnološkega razvoja, predstavlja nove izzive.

Z usmerjanjem svojih dejavnosti na področja, kjer je udeležba Skupnosti primerna, SRS deluje tam, kjer njegova panevropska identiteta zagotavlja dodano vrednost in kjer so njegovi ukrepi upravičeni s čezmejnimi vidiki jedrske varnosti in zaščite ali zanimanja javnosti za zadeve: zaščitnih ukrepov, neširjenja, upravljanja radioaktivnih odpadkov, varnosti reaktorja in spremljanja ionizirajočega sevanja, ki bodo ključna področja.

Glavni cilj bo nadaljnji razvoj sodelovanja v okviru mrež, ki vodi do širokega soglasja glede niza teh zadev, na evropski in svetovni ravni. Urad Euratoma za varnostne ukrepe (ESO) in Mednarodna agencija za atomsko energijo (IAEA) zahtevata pri izvajanju varnostnih ukrepov podporo RTR ter neposredno pomoč. Posebna pozornost bo posvečena sodelovanju s prihodnjimi državami članicami Evropske unije. Dejavnosti izobraževanja bodo pomembna sestavina SRS zato, da bi pomagali Evropski uniji pri šolanju prihodnje generacije znanstvenikov s potrebnimi veščinami ter strokovnim znanjem in izkušnjami. Glavna področja dejavnosti bodo zato, kot sledi:

- upravljanje z radioaktivnimi odpadki in varni jedrski materiali;

- varnost različnih vrst reaktorjev, spremljanje in metodologija na področju ionizirajočega sevanja.

2.2 Upravljanje z radioaktivnimi odpadki in varni jedrski materiali

Izrabljeno gorivo ter ravnanje z visoko radioaktivnimi odpadki in njihovo shranjevanje

Zaradi reševanja vprašanj v zvezi z izrabljenim gorivom ter z ravnanjem in upravljanjem z radioaktivnimi odpadki bo SRS še naprej razvijalo razumevanje temeljnih fizikalnih in kemijskih podatkov ter znanosti o materialih za aktinide in proizvode, ki vsebujejo aktinide.

Osnovni procesi, ki uravnavajo obnašanje obsevanega goriva v razmerah začasnega shranjevanja ali dolgoročnega geološkega odlaganja, se bodo še naprej raziskovali.

SRS bo nadaljevalo s preskusi in vrednotenjem postopkov za izboljšanje učinkovitosti separacije (ločevanja) radiotoksičnih elementov iz izrabljenega goriva in poznejše predelave proizvodov, ki iz tega izvirajo. To bo izvedeno z evropskimi partnerji v okviru programa pretvorbe in ločevanja. Poleg tega eksperimentalnega in teoretičnega pristopa bo SRS nadaljevalo in razširilo svoje sodelovanje v mrežah, v katerih bi lahko imelo koordinacijsko vlogo tako kot v mednarodni delovni skupini za pripravo goriva za sisteme s pospeševalnikom.

Jedrski varnostni ukrepi in neširjenje

Delo na področju varnostnih ukrepov bo zagotovilo neposredno podporo inšpektoratom (ESO in IAEA) in izvajalcem ter bo prevzelo s tem povezano podporno raziskovanje za pripravo na prihodnje zahteve, vključno s stalnimi izboljšavami dejavnosti, povezanih z varnostnimi ukrepi, zaradi prilagoditve političnemu kontekstu, zlasti spremembam v sistemih preverjanja in tehnološki evoluciji. Dejavnost vključuje razvoj in ocenjevanje opremljenosti z inštrumenti na področjih destruktivnih in nedestruktivnih analiz, zagotavljanje potrjenih referenčnih materialov, obvladovanje in nadzor, izobraževanje inšpektorjev in nadgradnjo ter obratovanje laboratorijev na lokaciji sami. SRS bo še naprej središče mreže evropskega združenja za raziskovanje in razvoj varnostnih ukrepov (Esarda).

Krepitev sistema varnostnih ukrepov se vedno bolj zanaša na informacijske tehnologije zaizboljšanje učinkovitosti in izvajanje novih ukrepov. SRS bo nadaljevalo svoja prizadevanja za razvoj na področju spremljanja okolja, satelitskega spremljanja ter inovativnosti podatkov in sistema informacijskega upravljanja kot tudi za izboljšanje tehnik sporočanja in tehnik nadzora, ki omogočajo izvajanje nekaterih dejavnosti na daljavo, iz sedeža nadzorstva. Sinergija z delom, ki ga opravlja SRS na področju preprečevanja goljufij, se bo še naprej razvijala.

SRS bo nadaljevalo s podpiranjem prenosa tehnološkega pravnega reda Skupnosti na države prosilke na področju zaščitnih ukrepov. SRS je intenzivno vključeno v mednarodna prizadevanja za odkrivanje tajnih dejavnosti in borbi proti nedovoljeni trgovini z jedrskimi materiali.

SRS bo pospešilo svoje dejavnosti in raziskovalno prizadevanje na tem področju zato, da se lahko ustrezno odzove na zahteve države članice ali države prosilke. Jedrska forenzična znanost se bo še naprej razvijala.

Specializirano strokovno znanje in izkušnje SRS in tehnike zaščitnih ukrepov Euratoma bi bile lahko dostopne mednarodnemu prizadevanju za neširjenje orožja za množično uničevanje. Zaradi tega si bo SRS prizadevalo zbrati vso razpoložljivo strokovno znanje in izkušnje ter v celoti združiti svoje partnerje v mrežo Esarda.

2.3 Varnost različnih vrst reaktorjev, spremljanje ionizirajočega sevanja in meroslovje

Varnost različnih vrst reaktorjev

Visoka stopnja varnosti jedrskih elektrarn v Evropski uniji mora biti zagotovljena. Nekatere jedrske elektrarne sedanje generacije bodo neprekinjeno obratovale še vsaj 20 let. SRS bo še naprej podpiralo urade za varnost in upravljavce jedrskih elektrarn s povezovanjem v mreže, ki se ukvarjajo s staranjem, odkrivanjem okvar, nadzorom med obratovanjem ter ocenjevanjem strukturne neoporečnosti. Analiza nesreč in obvladovanje le-teh, veljavnost kod, analiza sistemov ter razvoj metod na osnovi tveganja so tradicionalne pristojnosti SRS, ki so pomembne tako za harmonizacijo v Evropski uniji kot tudi za širitev. Podpora programu Phebus se bo nadaljevala. Pridobivanje eksperimentalnih podatkov in njihovo arhiviranje, ki bo omogočilo lažjo dostopnost, se bo podpiralo in posebna pozornost se bo posvetila upravljanju s temi podatki in njihovemu razširjanju.

Razvoj skupne varnostne kulture v srednje- in vzhodnoevropskih državah je še eno področje, ki ga bo SRS podpiralo, to pa vključuje ukrepe za varnost obratovanja in nadgradnjo elektrarn, strukturno integriteto, preprečevanje nesreč ter obvladovanje le-teh.

Glede varnosti jedrskega goriva se bo SRS osredotočilo na mehanične in kemične interakcije pri vmesniku za gorivo/zaščitni izolacijski element ter na obnašanje goriva pri visokem izgorevanju. Kode učinkovitosti transuranovega goriva se bodo neprekinjeno dopolnjevale z novimi podatki, ki se bodo splošno razglašali, in izobraževanje uporabnikov, vključno z znanstveniki iz vzhodnoevropskih držav.

Skupaj z industrijo in ustanovami RTR bo SRS prispevalo k analizi in vrednotenju več varnostnih značilnosti različnih vrst sistemov proizvodnje energije, ki jih sedaj raziskujejo v več državah.

Spremljanje in metodologija na področju ionizirajočega sevanja

Iskanje odgovora na vprašanje, kako zaščititi državljane in okolje pred učinki ionizirajočega sevanja, zahteva zanesljivo dozimetrijo kot osnovo. Dolgoročno strokovno znanje in izkušnje SRS v zvezi z zaščito pred sevanjem in meroslovjem bo še naprej usmerjeno na to področje.

Radionuklidno meroslovje se bo usmerilo na referenčne meritve in razvoj mednarodnega standarda za referenčne meritve radioaktivnosti. Dodatno bodo podprti jedrska varnost in varnostni ukrepi, izvajalo se bo spremljanje ionizirajočega sevanja v skladu s Pogodbo in meritve ultra nizkih stopenj ionizirajočega sevanja.

Strokovno znanje in izkušnje glede analize radioaktivnosti v sledeh in specializacije se bodo še naprej razvijale v okviru varovanja okolja.

[1] Vsakoletne delavnice uporabnikov, podružnična skupina direktoratov uporabnice, dvostranski sporazumi, itd.

--------------------------------------------------

PRILOGA II

OKVIRNA RAZČLENITEV ZNESKA

Vrsta dejavnosti | Znesek (v milijonih evrov) |

Upravljanje z radioaktivnimi odpadki in varni jedrski materiali | 186 |

Varnost različnih vrst reaktorjev, spremljanje ionizirajočega sevanja in meroslovje | 89 |

Zaposleni, ki so potrebni za spremljanje razgradnje zastarelih naprav SRS | 15 |

Skupaj | 290 |

--------------------------------------------------

PRILOGA III

POSEBNA PRAVILA IZVEDBE PROGRAMA

1. Komisija, po posvetovanju s Svetom guvernerjev SRS, izvede neposredni ukrep na podlagi znanstvenih ciljev in vsebin iz Priloge I. Dejavnosti, ki se nanašajo na ta ukrep, se opravijo v zadevnih inštitutih SRS.

2. Pri izvajanju svojih dejavnosti bo SRS, kadarkoli je to dogovorjeno in izvedljivo, sodelovalo v ali organiziralo mreže javnih in zasebnih laboratorijev v državah članicah ali evropskih raziskovalnih konzorcijih v podporo procesu oblikovanja evropske politike. Posebna pozornost se posveti sodelovanju z industrijo, zlasti z majhnimi in srednje velikimi podjetji. Raziskovalne ustanove s sedežem v tretjih državah lahko tudi sodelujejo v projektih v skladu z zadevnimi določbami člena 6 in, kjer je dogovorjeno, sporazumov o znanstvenem in tehnološkem sodelovanju med Skupnostjo in tretjimi zadevnimi državami. Posebna pozornost bo posvečena sodelovanju z raziskovalnimi laboratoriji in inštituti v državah kandidatkah in državah srednje in vzhodne Evrope ter bivše Sovjetske zveze.

Središče bo uporabljalo tudi primerne mehanizme za stalno ugotavljanje zahtev in potreb svojih strank in uporabnikov ter za njihovo vključevanje v zadevne dejavnosti.

3. Znanje, pridobljeno z izvedbo projektov, bo razširjalo SRS samo (ob upoštevanju možnih omejitev zaradi zaupnih zadev).

4. Spremljevalni ukrepi vključujejo:

- organizacijo obiskov zaposlenih v SRS v nacionalnih laboratorijih, industrijskih laboratorijih in na univerzah,

- pospeševanje mobilnosti mladih znanstvenikov, zlasti iz držav kandidatk,

- specializirano izobraževanje s poudarkom na jedrskem strokovnem znanju in izkušnjah ter kulturi jedrske varnosti v Evropski uniji,

- organizacijo obiskov gostujočih znanstvenikov in začasno dodeljenih nacionalnih strokovnjakov, zlasti iz držav kandidatk,v inštitutih SRS,

- sistematično izmenjavo informacij v okviru, med drugim, organizacije znanstvenih seminarjev, delavnic in kolokvijev ter znanstvenih objav,

- neodvisno znanstveno in strateško vrednotenje učinkov projektov in programov.

--------------------------------------------------